1.Úvod

Balík predpisov o obehovom hospodárstve, ktorý Komisia prijala 2. decembra 2015, predstavuje významný impulz na podporu prechodu na obehovejšie hospodárstvo v EÚ. Tento balík zahŕňal legislatívne návrhy týkajúce sa odpadu a obsahujúce dlhodobé ciele v oblasti znižovania objemu skládkovania a zvyšovania miery recyklácie a opätovného použitia. V záujme uzavretia kruhu životného cyklu výrobkov obsahoval aj akčný plán, ktorým sa obehové hospodárstvo podporuje vo všetkých článkoch hodnotového reťazca – od produkcie po spotrebu, opravu a výrobu, nakladanie s odpadom a druhotné suroviny, ktoré sa vracajú naspäť do hospodárstva. Komisia sa zaviazala prijať podrobný zoznam opatrení do konca svojho súčasného mandátu.

Prechod na obehovejšie hospodárstvo prináša veľké príležitosti pre Európu a jej občanov. Je dôležitou súčasťou nášho úsilia o modernizáciu a transformáciu európskeho hospodárstva smerom k udržateľnejšiemu hospodárstvu. Pre takýto prechod existuje silný argument, ktorý spoločnostiam umožňuje dosahovať významné hospodárske zisky a stať sa konkurencieschopnejšími. Zabezpečuje významné úspory energie a environmentálne prínosy. Vytvára pracovné miesta na miestnej úrovni, ako aj príležitosti na sociálnu integráciu. Je úzko prepojený s kľúčovými prioritami EÚ v oblasti zamestnanosti a rastu, investícií, sociálnej agendy a priemyselných inovácií.

Medzi širšie prínosy obehového hospodárstva patrí aj znižovanie spotreby energie a emisií oxidu uhličitého. Obehové hospodárstvo preto úzko súvisí s cieľmi EÚ v oblasti klímy a energetiky a s balíkom predpisov „Čistá energia pre všetkých Európanov“, ktorý Komisia nedávno prijala. Takisto je nápomocné pri podporovaní záväzkov EÚ v oblasti udržateľnosti, ako sa uvádza v oznámení „Ďalšie kroky smerom k udržateľnej budúcnosti Európy “, a najmä na dosiahnutie cieľa trvalo udržateľného rozvoja č. 12 v oblasti trvalo udržateľných modelov spotreby a výroby. Plnenie akčného plánu EÚ pre obehové hospodárstvo je preto pre Komisiu jasnou prioritou.

Cieľom tejto správy je poskytnúť celkový prehľad opatrení, ktoré už boli realizované v rámci vykonávania akčného plánu EÚ od jeho prijatia v decembri 2015, a uviesť hlavné výsledky, ktoré sa majú dosiahnuť v roku 2017. Kľúčové opatrenia boli realizované v oblastiach, ako je plytvanie potravinami, ekodizajn, organické hnojivá, záruky na spotrebiteľský tovar, inovácie a investície. Zásady obehového hospodárstva boli takisto postupne zakomponované do priemyselných najlepších postupov, ekologického verejného obstarávania a používania finančných prostriedkov v rámci politiky súdržnosti a prostredníctvom nových iniciatív v stavebníctve a vodnom hospodárstve.

Akčný plán EÚ nepochybne prispel k tomu, aby sa na popredné miesto dostala koncepcia „obehového hospodárstva“ ako prvý krok dlhodobého úsilia. Komisia je aj naďalej plne odhodlaná vykonávať svoj akčný plán a spolupracovať naprieč rôznymi oblasťami politiky na podporu obehového hospodárstva. Tento záväzok sa odzrkadľuje aj v rastúcom počte príležitostí na financovanie konkrétnych projektov.

Zabezpečenie úspešného prechodu na obehové hospodárstvo si však vyžaduje úsilie na mnohých rozličných frontoch a nekončí sa realizáciou opatrení predložených Komisiou. Mnohí aktéri z verejného a súkromného sektora napredujú, ako je to vidieť na príklade rozvoja stratégií obehového hospodárstva v čoraz väčšom počte krajín a regiónov EÚ.

Opatrenia realizované Komisiou od prijatia akčného plánu pre obehové hospodárstvo zahŕňajú niekoľko legislatívnych návrhov, v prvom rade o odpade, ktorými sa stanovujú jasné ciele v oblasti recyklácie odpadu a ambiciózna dlhodobá vízia vedúca k predchádzaniu vzniku odpadu a jeho recyklácii. Okrem toho existuje návrh o online predaji tovaru, ktorým sa posilnia záruky pre spotrebiteľov, návrh o hnojivách, ktorými sa zhodnocujú živiny, a návrh o obmedzení používania určitých nebezpečných látok v elektrických a elektronických zariadeniach (prijaté spolu s touto správou). Je dôležité, aby spoluzákonodarcovia bez meškania pracovali na prijatí uvedených legislatívnych návrhov, aby sa umožnil rýchly prechod na obehové hospodárstvo v praxi.

Najmä rýchle prijatie legislatívneho balíka o odpade v tomto roku je mimoriadne dôležité pre naštartovanie investícií do väčšej a lepšej recyklácie v celej EÚ. Komisia preto obe inštitúcie vyzýva, aby v súlade so spoločným vyhlásením Európskeho parlamentu, Rady a Komisie o legislatívnych prioritách EÚ na rok 2017, v ktorom bolo dohodnuté prednostné spracovanie uvedených návrhov, dospeli do konca roku 2017 k dohode.

2.Kľúčové výsledky, ktoré sa dosiahli od prijatia akčného plánu

V nadväznosti na záväzky prijaté v akčnom pláne pre obehové hospodárstvo Komisia v roku 2016 predložila niekoľko kľúčových iniciatív na podporu obehového hospodárstva. Tieto iniciatívy pokrývajú celý hodnotový reťazec, od produkcie po spotrebu, nakladanie s odpadom a využívanie druhotných surovín. Uvádzajú sa nižšie v chronologickom poradí podľa dátumu ich ukončenia.

Legislatívny návrh o online predaji tovaru (december 2015)

Prvé opatrenie, ktoré Komisia realizovala po prijatí akčného plánu, sa týkalo zákonných záruk na spotrebný tovar. Komisia prijala legislatívny návrh o online predaji tovaru 9. decembra 2015. Cieľom návrhu je posilniť záruky pre spotrebiteľov v záujme lepšej ochrany pred chybnými výrobkami a prispieť k trvácnosti a opraviteľnosti výrobkov. Tým sa zabráni vyhadzovaniu výrobkov a významne prispeje k prechodu na obehové hospodárstvo.

Návrh obsahuje pravidlo, že v prípade online predaja chybného výrobku musí predávajúci počas prvých dvoch rokov od lehoty dodania dokázať, že v čase dodania výrobok chybný nebol. Podľa súčasných predpisov má predávajúci túto povinnosť len v prvých šiestich mesiacoch. Táto zmena uľahčí spotrebiteľom uplatňovanie ich práv a bude znamenať jasný stimul na výrobu kvalitnejších a trvácnejších výrobkov.

V návrhu sa okrem toho stanovuje dvojročná zákonná záruka na použitý tovar a plne sa harmonizuje hierarchia prostriedkov nápravy, v rámci ktorej sa dôraznejšie presadzuje oprava výrobkov.

Legislatívny návrh o hnojivách (marec 2016)

Komisia predložila 17. marca 2016 návrh nariadenia, ktorým sa vytvorí skutočný jednotný trh pre hnojivá vyrobené z druhotných surovín (najmä zo zhodnotených živín), čím sa problémy odpadového hospodárstva premenia na hospodárske príležitosti.

Vďaka navrhovaným pravidlám sa môže odvetvie hnojív stať menej závislým od dovozu dôležitých primárnych surovín, napr. fosfátov, ktoré možno získať aj z domáceho organického odpadu. V návrhu nariadenia sa stanovujú pravidlá pre voľný pohyb všetkých hnojivých výrobkov s označením CE v celej EÚ vrátane ekologických hnojivých výrobkov.

V návrhu nariadenia sa zosúlaďujú pravidlá EÚ pre výrobky pochádzajúce z organického odpadu a vedľajších produktov a stanovujú pravidlá zhodnocovania živín na druhotné suroviny. Ak organický odpad spĺňa prísne pravidlá zhodnocovania, môže sa stať zložkou vyhovujúcou pre hnojivé výrobky s označením CE s neobmedzeným prístupom na jednotný trh. Pokiaľ ide o hnojivá, ktoré nemajú označenie CE, členské štáty EÚ budú môcť pokračovať v obchodovaní s nimi na svojom vnútroštátnom trhu v súlade so svojimi vnútroštátnymi predpismi.